बाबा महाकाल खेलेंगे प्राकृतिक रंगों से होली
ज्योतिर्लिंग महाकाल प्राकृतिक रंगों से होली खेलेंगे। मंदिर प्रबंध समिति एवं पंडे-पुजारी होली के लिए विशेष रूप से रंग-गुलाल की व्यवस्था करेंगे। 12 मार्च को संध्या आरती में सबसे पहले महाकाल के आंगन में होली जलेगी। संध्या आरती बाद भजन गायक भोपूजी की भजन संध्या होगी और भक्त फूलों से फाग खेलेंगे।
महाकाल मंदिर के पुजारी आशीष गुरु ने बताया होली जलने के एक दिन बाद चैत्र कृष्ण प्रतिपदा 13 मार्च से मंदिर की नियमित आरतियों का समय बदलेगा। अभी जाे आरतियां चल रही हैं, इससे होली बाद होने वाली आरतियों के समय में आधे घंटे का अंतर आएगा। 13 मार्च से दद्योदक आरती सुबह 7 से 7.45, भोग आरती सुबह 10 से 10.45 और संध्या आरती शाम 7 से 7.45 बजे से होगी। वर्तमान में दद्योदक सुबह 7.30 से 8.15, भोग आरती 10.30 से 11.15 और संध्या आरती शाम 6.30 से 7.15 बजे की हो रही है। आरतियों का यह समय आगामी अश्विन पूर्णिमा तक चलेगा। पुजारी प्रदीप गुरु, बबलू गुरु ने बताया 12 मार्च को मंदिर में होली दहन के बाद फाग उत्सव में भजन गायक भाेपूजी के भजनों के साथ भक्त 11 क्विंटल फूलों व हर्बल गुलाल उड़ाकर होली खेलेंगे। रात 8 से 10.30 बजे तक फाग उत्सव मनेगा। होली की संध्या आरती में बाबा महाकाल का विशेष शृंगार, महाभोग के साथ पूरा मंदिर फूलों से सजाया जाएगा।
awa_Deva hin_Deva hin_Deva